Til sammen har Lundergård Revyen og Hjørring Revyen 90 år på bagen. Nu skal de dele publikum med en helt ny revy

Det er en smilende og stolt Benjamin Lannerö, der tirsdag præsenterer på Vendelbohus i Hjørring. Efter lang tids forberedelse kan han endelig afsløre, hvad han har brugt de sidste mange måneder på. En helt ny revy: Vendsyssel Revyen -	 Jeg er meget glad. Vi vil gerne bringe mere kultur til Hjørring, og det tror jeg på, der er plads til, siger han. Sammen med instruktør Michel Castenholt, revyens skuespillere Jesper Lundgaard, Sara Gadberg og Marie Louise Hansen og resten af holdet bag har lavet en splinterny revy, som spiller på Vendelbohus fra marts næste år. Premieredatoen er 13. marts 2024, og priserne bliver i den lave ende, fortæller Benjamin Lannerö, der er kunstnerisk leder og skuespiller i Vendsyssel Revyen. -	Det er vigtigt for os, at det ikke skal blive for dyrt. Det er ikke økonomien, det handler om for os, fortæller han. Er der plads til endnu en revy i Hjørring? Ifølge Benjamin Lannerö er det på ingen måde meningen, at Vendsyssel Revyen skal være en konkurrent til de andre revyer i byen. Derfor bliver det på sigt også en vinterrevy, så de ikke spiller samtidig med Hjørring Revyen. -	Vi vil gerne respektere, at der er en Hjørringrevy, der har eksisteret i 50 år og ligeledes håber vi også, at de vil anerkende, at der kommer en ny revy, der kører i en helt anden periode. -	Men man kan vel ikke undgå, at der kommer lidt konkurrence mellem jer? Nej, men samtidig er Hjørring også en by med to teatre, så hvorfor skulle der ikke også være plads til to revyer?, siger han. Hos Hjørring Revyen hilser man den nye revy velkommen. -	Jeg ønsker dem alt mulig hed og lykke. Jeg synes, det er godt, at der er gang i revy-verden, siger Henrik ”Baloo” Andersen, der er direktør og kapelmester i Hjørring Revyen. Men om der er publikum nok til alle, kan han have sin tvivl om. -	Det er svært at sige. Det må vi jo se. Jeg er ikke bekymret på Hjørring Revyens vegne, men jeg kan måske være det på andres vegne. Folk i Hjørring er splittede Om der er plads til endnu en revy, deler også vandene på gaden i Hjørring tirsdag eftermiddag. Her tvivler flere på, at publikum vil se alle revyer, mens andre fint synes, der er plads. -	Jeg kan godt forestille mig, at der er plads til en vinterrevy. Så længe det er til en ordentlig pris, og det er noget interessant indhold, siger Erik Hansen fra Horne. Men spørger man Mona Nielsen fra Hjørring, så tvivler hun på, at alle tre kan overleve på sigt. -	Jeg tror ikke sådan lige, at lokalbefolkningen vil tage ind og se tre revyer, siger hun. Se hele indslaget her: